"ភ្លើងក្រហម" ដាក់បញ្ចាំងនៅ​ញ៉ីវយ៉ក
មាន​ស្រ្តី​រង​គ្រោះ​ពី​ការ​ជួញដូរ​មួយ​ចំនួន​​ទទួល​រង​ការ​រើសអើង​​ពី​អ្នក​ជិតខាង​ ពេល​ដែល​ពួក​គេ​ត្រឡប់​មក​រស់​នៅ​ក្នុង​ស្រុក​ភូមិ​វិញ។
នេះជារឿងរ៉ាវរបស់ស្រ្តីសំខាន់ពីរនាក់ ដែលម្នាក់ជាអ្នកនយោបាយ ហើយម្នាក់ទៀតបម្រើការនៅក្នុងអង្គការក្រៅរដ្ឋាភិបាល ប៉ុន្តែអ្នកទាំងពីរមានទិសដៅតែមួយ គឺប្រយុទ្ធប្រឆាំងនឹងអយុត្តិធម៌សង្គមដែលកើតឡើងចំពោះកុមារាកុមារី និងស្រ្តីកម្ពុជា។ រឿង “ភ្លើងក្រហម" ឬ “Redlight” បានដាក់បញ្ចាំងក្នុងបូរី New York សហរដ្ឋអាមេរិក កាលពីដើមសប្តាហ៍នេះ បន្ទាប់ពីបានចំណាយពេលថតអស់ជាង៤ឆ្នាំ ដោយផ្តោតលើករណីពិតនៃជនរងគ្រោះពីការកេងប្រវ័ញ្ចផ្លូវភេទដែលស្រ្តីទាំងពីរនាក់ គឺលោកស្រី មួរ សុខហួរ អ្នកតំណាងរាស្ត្រគណបក្សសម រង្ស៊ី និងលោកស្រី ម៉ម សុម៉ាលី ប្រធានអង្គការអាហ្វេស៊ីពចូលរួមសង្គ្រោះ និងការពារដោយផ្ទាល់។ លោកស្រី មួរ សុខហួរ បានប្រាប់វីអូអេសម្លេងសហរដ្ឋអាមេរិកក្នុងបទសម្ភាសន៍មួយថ្ងៃ ក្រោយពីភាពយន្តនោះបានដាក់បញ្ចាំងថា ទិដ្ឋភាពលំបាកវេទនាដែលស្ត្រីនិងកុមាររងគ្រោះពីការជួញដូរផ្លូវភេទ ជួបប្រទះនៅដក់ជាប់ក្នុងអារម្មណ៍និងក្រសែភ្នែករបស់គាត់ជានិច្ច បើទោះបីជាពេលវេលាបានកន្លងហួសទៅជាច្រើនឆ្នាំហើយក៏ដោយ។ “ពេលខ្ញុំឃើញរូបភាពតាមរយៈខ្សែភាពយន្តនោះ ធ្វើឱ្យខ្ញុំនឹកឃើញនូវគ្រប់ពាក្យសម្តីនៃកុមាររបស់យើង រហូតដល់ខ្ញុំធុំក្លិននូវទឹកជ្រាំនៅតាមផ្ទះបន នៅតាមកន្លែងឆ្លងទៅប៉ោយប៉ែត អូជ្រៅ ខ្ញុំចាំមិនភ្លេចទេនូវទឹកភ្នែកស្រក់និងអារម្មណ៍ក្តុកក្តួលរបស់ កុមារយើង នៅពេលដែលគ្នារ៉ាយរ៉ាប់អំពីការលំបាក អំពីការបាត់បង់ព្រហ្មចារីនៅពេលដំបូង ការដែលគេយកទៅឱ្យនៅផ្ទះបនមួយយប់បម្រើភ្ញៀវរហូតដល់ទៅជាង ១០នាក់។ រឿងរបស់កុមារយើងទាំងអស់នេះ យើងជាឳពុកយើងជាម្តាយ យើងជាអ្នកទទួលខុសត្រូវ យើងមិនអាចនៅស្ងៀមបានទេ”។ ខ្សែភាពយន្ត រឿង “ភ្លើងក្រហម" ក៏ បានបង្ហាញឱ្យឃើញនូវការបាត់បង់នូវការទុកចិត្តលើអ្នកជិតខាង មិត្តភ័ក្តិដែលបោកប្រាស់ជនរងគ្រោះជាកុមារតូចៗឱ្យធ្លាក់ចូលទៅក្នុងអាជីវកម្មផ្លូវភេទ។ ឧទាហរណ៍ដូចជានាង សុខា ត្រូវអ្នកស្គាល់គ្នាចាប់រំលោភ ហើយយកទៅលក់បន្ត ពីផ្ទះបនមួយ ហើយមួយទៀត។ រីឯកុមារីស្រីពៅ ត្រូវម្តាយលក់ឱ្យទៅនៅបំរើកិច្ចការផ្ទះនៅផ្ទះបនមួយ ហើយត្រូវមេបនបង្ខំឱ្យទទួលភ្ញៀវ ហើយក៏មានកុមារីខ្លះត្រូវម្តាយឳពុកបង្កើតលួងលោមបោកបញ្ឆោតទៅលក់ឱ្យមេបនដោយផ្ទាល់។ រឿង "ភ្លើងក្រហម" ក៏ បង្ហាញពីភាពអសីលធម៌របស់មន្រ្តីក្នុងជួរកងកម្លាំងប្រដាប់អាវុធ ដែលនៅបន្តភាពអសីលធម៌របស់ខ្លួន ដោយមកគំរាមឳពុកពិការរបស់ជនរងគ្រោះសុំទិញកូនយកទៅដេកជាមួយ បើទោះបីជានាងត្រូវបានអង្គការក្រៅរដ្ឋាភិបាលនិងសមត្ថកិច្ចជួយសង្គ្រោះចេញពីផ្ទះបនហើយក៏ដោយ។ រឿង “ភ្លើងក្រហម" ក៏ បានបង្ហាញពីភាពធូរលុងរបស់ច្បាប់នៃប្រទេសកម្ពុជា ដែលមិនអាចដាក់ទោសជនបរទេសដែលចូលមកក្នុងប្រទេសកម្ពុជា ដើម្បីរួមភេទជាមួយកុមារាកុមារីកម្ពុជា ហើយបានបង្កឱ្យជីវិតរបស់ពួកគេរស់នៅដោយភាពហ្មងសៅនោះដែរ។ ឧទាហរណ៍ដូចជាកុមារា លីន និងកុមារដទៃទៀត ដែលត្រូវបានជនបរទេសលួងលោមយកទៅរំលោភជាដើម ប៉ុន្តែពេលប្តឹងឡើងតុលាការ ជនល្មើសបែរជារួចខ្លួនទៅវិញ។ លោកស្រី Adi Ezroni អ្នកដឹកនាំរឿង “ភ្លើងក្រហម" បានប្រាប់ក្រុមអ្នកសារព័ត៌មានថា ករណីនៃការកេងប្រវ័ញ្ចផ្លូវភេទកុមារ គឺមាននៅទូទាំងពិភពលោក ហើយការជ្រើសរើសយកប្រទេសកម្ពុជាមកធ្វើជាប្រធានបទនៃខ្សែភាពយន្ត គឺចង់បង្ហាញពីមុខមាត់នៃករណីពិតដែលបានកើតមានឡើង។ លោកស្រីបញ្ជាក់បន្ថែមថា ករណីដូចជាប្រទេសកម្ពុជាដែលមានការលក់កូនឱ្យទៅផ្ទះបនគឺកើតឡើង ក៏ដោយសារមានតម្រូវការនៃការរួមរក្សផ្លូវភេទ ដូច្នេះបញ្ហាសំខាន់ដែលត្រូវដោះស្រាយគឺត្រូវកាត់បន្ថយខាងផ្នែកតម្រូវការនេះ។ “យើងចាំបាច់ត្រូវសួរខ្លួនយើង ជាពិសេសបុរសៗ ថាហេតុអ្វីបានជាពួកបុរសៗមានចំណង់កេងប្រវ័ញ្ចកុមារតូចៗ បើទោះជាកុមារាឬកុមារីក៏ដោយ ហើយនោះពិតជាបញ្ហាដែលយើងត្រូវនិយាយចេញមក”។ លោក Guy Jacobson អ្នកដឹកនាំរឿង “ភ្លើងក្រហម" នេះដែរ និងជាប្រធានអង្គការ Redlight Children ដាក់ក្តីសង្ឃឹមថា ខ្សែភាពយន្តរបស់លោកនឹងកាន់តែជូយឱ្យមានការយល់ដឹងកាន់តែច្បាស់ឡើង ពីគ្រោះថ្នាក់ពីការជួញដូរដែលកុមារកំពុងប្រឈមមុខ ហើយក៏នឹងជួយផ្លាស់ប្តូរផ្នត់គំនិតនិងក្របខ័ណ្ឌច្បាប់ផងដែរ។ “ដោយមានការអប់រំនិងការបង្ហាញជូនគ្រប់គ្រាន់ យើងនឹងអាចផ្លាស់ប្តូរផ្នត់គំនិតរបស់ប្រជាជននិងច្បាប់ ព្រមទាំងបន្ថយតម្រូវការក្នុងការរួមភេទជាមួយកុមារ ពីព្រោះតាមការយល់ដឹងរបស់ខ្ញុំ គឺគ្មានជនណាម្នាក់មានសិទ្ធិរំលោភ ឬប៉ះពាល់កុមារឡើយ។ ខ្ញុំមិនខ្វល់ថា កុមារនោះជាអ្នកណាទេ ហើយខ្ញុំក៏មិនខ្វល់ថា មនុស្សចាស់នោះជានរណាដែរ គឺពិតជាមិនមានហេតុផលណាដែលអនុញ្ញាតឱ្យមនុស្សចាស់រួមភេទជាមួយកុមារឡើយ"។ មានស្រ្តីរងគ្រោះពីការជួញដូរមួយចំនួនទទួលរងការរើសអើងពីអ្នកជិតខាង ពេលដែលពួកគេត្រឡប់មករស់នៅក្នុងស្រុកភូមិវិញ ហើយដោយកត្តានេះនិងភាពក្រីក្រក៏បានជំរុញអ្នកខ្លះឱ្យវិលទៅរករបរដើមវិញ។ លោកស្រីមួរ សុខហួរបានធ្វើការអំពាវនាវថា៖ “មានអំពើរើសអើងលើស្រ្តីនិងកុមារយើងដែលគេបានធ្លាក់ទៅក្នុងរណ្តៅនៃពេស្យាចារនេះ ត្រឡប់មកសង្គមវិញ សង្គមមិនទទួលយក ដូច្នេះជាការអំពាវនាវរបស់ខ្ញុំជាថ្មីម្តងទៀតថា សូមមេត្តាអាណិតអាសូរទៅដល់ជនទាំងនោះ កុមារនិងស្រ្តីទាំងនោះ គឺមិនមែនជាជម្រើសរបស់គ្នាទេដែលយកពេស្យាចារធ្វើជារបរនោះ។ មិនមែនជារបរទេពេស្យាចារហ្នឹង គឺជាការរំដោះទុក្ខទេ រំដោះភាពក្រីក្រនិងការអត់ឃ្លានទេ។ និយាយនេះមិនមែនឱ្យលេសការពារស្រ្តីនិងកុមារទាំងនោះទេ ក៏ប៉ុន្តែយើងត្រូវតែពិចារណាឱ្យវែងឆ្ងាយ បើមិនអញ្ចឹងទេ សង្គមមានការរើសអើងទៅដល់ស្រ្តីទាំងនោះ យុវវ័យនិងកុមារទាំងអស់នោះ វាធ្វើឱ្យអនាគតរបស់ស្រ្តីនិងកុមារទាំងអស់នោះរឹតតែបាត់បង់ទៅទៀត"។ ក្រុមអ្នកផលិតខ្សែភាពយន្តរឿង "ភ្លើងក្រហម" បាន ព្យាយាមប្រថុយនឹងគ្រោះថ្នាក់នានាពីការគំរាមកំហែងដល់អាយុជីវិតពី ក្រុមដែលមានផលប្រយោជន៍ក្នុងអាជីវកម្មផ្លូវភេទ។ ក្នុងនោះ មានទាំងការត្រូវលួចយកកាម៉េរ៉ាបង្កប់ទៅថតក្នុងកន្លែងបនស្រី នានា។ ការដាក់បញ្ចាំងដែលមានលំដាប់ពិភពលោកនេះ មានការចូលរួមពីមនុស្សល្បីៗមួយចំនួន ក្នុងនោះមានដូចជាលោក Mark Legon អតីតឯកអគ្គរដ្ឋទូតគោចររបស់សហរដ្ឋអាមេរិកទទួលបន្ទុកការប្រឆាំងការជួញដូរមនុស្ស តារាភាពយន្ត និងតារាសម្តែងជាច្រើន ហើយបានទាក់ទាញឱ្យមានការប្តេជ្ញាចិត្តចូលរួមធ្វើសកម្មភាពផ្សេងៗ។ កញ្ញា Cynthia Kirchner តារាសម្តែងនិងជាអ្នកបង្ហាញម៉ូដដែលបានចូលមកទស្សនាការដាក់បញ្ចាំងខ្សែភាពយន្តនេះ ប្តេជ្ញាថានឹងបន្តផ្សព្វផ្សាយឱ្យដឹងពីបញ្ហានៃការជួញដូរនេះ ហើយថាពិភពលោកទាំងមូលគួរតែធ្វើសកម្មភាពឱ្យបានច្រើនជាងពេល បច្ចុប្បន្ននេះ។ “នាងខ្ញុំមានអារម្មណ៍ថា យើងចាំបាច់ត្រូវធ្វើសកម្មភាពខ្លះ ហើយប្រទេសជាច្រើនចាំបាច់ត្រូវចូលរួមពាក់ព័ន្ធឱ្យបានច្រើនជាងពេលបច្ចុប្បន្ននេះ។ ស្រ្តីក្នុងភាពយន្តទាំងនោះខ្លាំងសម្បើមណាស់ ដែលបានឆ្លងកាត់អ្វីដែលពួកគេបានឆ្លងកាត់ ហើយចេញមកនិយាយរឿងរ៉ាវរបស់ពួកគេ គឺពួកគេក្លាហានខ្លាំងណាស់ ហើយខ្ញុំគិតថាមនុស្សគ្រប់គ្នាដែលបានចូលរួមទាំងអស់បានធ្វើ ការងារល្អខ្លាំងណាស់ក្នុងការនាំយករឿងរបស់ពួកគេមកប្រាប់ឱ្យយើងដឹង”។ ក្នុងរបាយការណ៍ចុងក្រោយរបស់ខ្លួន ក្រសួងការបរទេសសហរដ្ឋអាមេរិកបានដាក់ប្រទេសកម្ពុជាក្នុងចំណាត់ថ្នាក់លំដាប់លេខពីរ ដែលជាលំដាប់ថ្នាក់នៃក្រុមបណ្តាប្រទេស ដែលមានច្បាប់ទាក់ទងនឹងការប្រឆាំងការជួញដូរមនុស្ស ប៉ុន្តែនៅមានការខ្វះចន្លោះក្នុងការអនុវត្តច្បាប់។ របាយការណ៍ស្តីពីការជួញដូរមនុស្សចេញផ្សាយដោយក្រសួងការបរទេស សហរដ្ឋអាមេរិក សម្រាប់ឆ្នាំ២០១០ ឱ្យដឹងថា ក្នុងពិភពលោក ក្នុងចំណោមមនុស្ស ៥៥៥ នាក់ គឺមានម្នាក់បានធ្លាក់ខ្លួនជាជនរងគ្រោះពីការជួញដូរមនុស្ស៕